I. El conseller de Cultura sol·licita dictamen de la Comissió Jurídica Assessora sobre el Projecte de decret de modificació del Decret 40/2009, de 10 de març, d''aprovació dels Estatuts del Consell Nacional de la Cultura i de les Arts.
La Comissió Jurídica Assessora és competent per a emetre dictamen en els supòsits de disposicions que despleguin una llei, segons disposa l''article 8.2.b) de la Llei 5/2005, de 2 de maig, que regula aquest òrgan.
Atès que la disposició desplega la Llei 6/2008, de 13 de maig, del Consell Nacional de la Cultura i de les Arts de Catalunya, com així ho feia també el decret que es pretén modificar, la Comissió Jurídica Assessora és competent per a emetre dictamen, preceptiu i no vinculant.
L''article 127 de l''Estatut d''autonomia de Catalunya atorga a la Generalitat la competència exclusiva en matèria de cultura.
Atès que hi ha competència de la Generalitat en la matèria, cal atenir-se a l''article 150 de l''Estatut, que atribueix a la Generalitat la competència exclusiva en matèria d''organització de la seva Administració, que inclou la competència sobre les diverses modalitats organitzatives i instrumentals per a l''actuació administrativa.
Com que el contingut del Projecte de decret té caràcter organitzatiu, la Generalitat és competent per a dictar-lo.
La competència reglamentària de la Generalitat correspon al Govern.
Així li atribueix l''article 68.1 de l''Estatut d''autonomia.
Atès el caràcter organitzatiu de la disposició, no seria necessària una habilitació específica.
Tanmateix, aquesta habilitació es troba en la disposició final segona de la Llei 6/2008, de 13 de maig, del Consell Nacional de la Cultura i de les Arts.
Així mateix, s''ha de tenir en compte l''article 21 en relació amb l''article 3.2 del Text refós de la Llei 4/1985, de 29 de març, de l''Estatut de l''empresa pública catalana, aprovat pel Decret legislatiu 2/2002, de 24 de desembre, que estableix que pertoca al Govern, mitjançant decret, desenvolupar les bases legals de l''organització i el règim jurídic de les entitats de dret públic subjectes al dret privat i, també, aprovar-ne els estatuts i fixar el departament a què quedaran adscrites i els béns que se''ls assignen.
Per tant, el Govern és competent i està habilitat per a aprovar el Decret.
Pel que fa als aspectes formals, cal remarcar que s''ha d''aplicar a la norma projectada el procediment d''elaboració de disposicions generals regulat en el títol IV de la Llei 26/2010, de 3 d''agost, de règim jurídic i de procediment de les administracions públiques de Catalunya.
L''expedient, que està correctament indexat i foliat, incorpora les memòries preceptives, d''acord amb la Llei 26/2010, llevat de l''informe d''impacte normatiu.
Aquests documents consten degudament datats i signats pels òrgans competents.
Pel que fa a l''informe d''impacte normatiu, en l''expedient s''afirma que no és procedent perquè es tracta d''un reglament organitzatiu que no imposa càrregues administratives als ciutadans ni a les empreses.
La Comissió Jurídica Assessora s''ha pronunciat relativitzant l''exigència de la memòria d''avaluació de l''impacte normatiu (dictàmens 138/11 i 281/11).
I ha precisat la seva posició en els dictàmens 276/12 i 286/12, en aquest darrer en els termes següents: "En aquest punt la Comissió vol fer avinent que l''informe d''impacte normatiu és imposat per imperatiu legal (article 64.3.c) de la Llei 26/2010) i que aquest informe té per objecte avaluar la incidència de les mesures que la futura norma proposa en termes d''opcions de regulació, de simplificació administrativa i de reducció de càrregues administratives per als ciutadans i les empreses.
No es tracta, doncs, que l''informe d''impacte normatiu sigui o no procedent per aquest o per a d''altres projectes de disposició, perquè sempre cal entendre que ho és, de procedent, per mandat legal, sinó que, com a resultat de l''avaluació de la incidència de les mesures contingudes al projecte normatiu, l''Administració activa ha arribat a la conclusió que aquestes no incideixen en l''activitat dels ciutadans ni de les empreses i, conseqüentment, que no s''hi imposen tampoc càrregues administratives.
En aquest sentit cal entendre, per tant, el pronunciament que realitza la memòria d''avaluació sobre l''impacte normatiu".
El raonament és perfectament aplicable al cas present per les característiques d''aquest Projecte sobre el qual ara la Comissió dictamina.
El caràcter organitzatiu del Projecte justifica, també, que no s''hagi realitzat el tràmit d''audiència ni el d''informació pública.
La Comissió creu que en el present cas aquesta omissió dels tràmits participatius està justificada per raó del contingut.
S''ha considerat oportú, però, sotmetre el Projecte al tràmit d''audiència del mateix Consell Nacional de la Cultura i de les Arts (CONCA), tenint en compte que aquest organisme no ha exercit la iniciativa per a modificar els seus propis Estatuts i que té, entre les seves funcions, aprovar propostes de modificació dels seus Estatuts d''acord amb l''article 6.2.f) del Decret 40/2009.
Aquest precepte no dóna un dret d''iniciativa o proposta exclusiva al CONCA, ni estableix una previsió d''informe preceptiu, però, és correcte que, en trobar-se entre les seves funcions presentar propostes de modificació dels Estatuts, hagi estat escoltada amb motiu d''aprovar-ne una modificació.
Aquesta intervenció no té res a veure, òbviament, amb l''audiència als interessats.
L''audiència al CONCA no és un tràmit per a la defensa d''interessos de sectors socials, sinó la intervenció d''una administració en la defensa dels interessos generals que representa d''acord amb l''ordenament jurídic.
En canvi, l''informe emès conjuntament per l''Àrea d''Organització de l''Administració i del Sector Públic i la Subdirecció d''Ordenació Jurídica i d''Inspecció General de Serveis de Personal de la Secretaria d''Administració i Funció Pública té caràcter preceptiu.
L''informe de l''Àrea d''Organització es preveu en l''article 39.b) del Decret 326/11, de 26 d''abril, de reestructuració del Departament de Governació i Relacions Institucionals, que estableix com a funció d''aquesta Àrea: "Elaborar informes vinculants relatius a les disposicions de creació, modificació o supressió d''entitats instrumentals de l''Administració de la Generalitat i a les que defineixen les estructures organitzatives dels departaments i dels organismes que en depenen."
L''informe de la Subdirecció General d''Ordenació Jurídica i d''Inspecció General de Serveis de Personal es preveu en l''article 33.1.b) del mateix Decret: "Informar preceptivament de qualsevol proposta de disposició, legal o reglamentària, que contingui aspectes relatius a personal."
Encara que els informes es facin en un sol document signat pels dos responsables, es diferencia la part que correspon a cada un.
En l''informe jurídic consta que el Projecte es va sotmetre a la realització del tràmit de consulta interdepartamental previst en l''article 66 de la Llei 26/2010.
S''indica que el tràmit d''audiència interdepartamental va finalitzar amb la presentació de la iniciativa a la sessió del Consell Tècnic de 19 de juny de 2012.
Tanmateix, no es fa cap referència a quin va ser el resultat d''aquest tràmit.
La Comissió Jurídica Assessora ha assenyalat en diversos dictàmens (211/10, 54/11, 60/12 i 74/12, entre d''altres) la conveniència d''incorporar a l''expedient una referència circumstanciada del tràmit i del seu resultat.
Figuren en l''expedient tots els tràmits preceptius, especialment l''informe jurídic inicial i final.
D''altra banda, hi consta un certificat del secretari de la Comissió de Retribucions i Despeses de Personal del Consell per a l''Impuls i l''Ordenació de la Reforma de l''Administració, segons el qual aquesta Comissió va acordar informar favorablement sobre la Proposta d''acord del Govern pel qual es fixen les retribucions del plenari del CONCA.
I, de fet, la documentació incompleta del tràmit a la Comissió de Retribucions i Despeses de Personal forma part d''un altre procediment, que, en principi, hauria de ser d''execució de la norma objecte de dictamen, encara que s''ha produït abans d''aprovar-se.
La proposta normativa que se sotmet a dictamen de la Comissió Jurídica Assessora té per objecte adequar els Estatuts del CONCA, aprovats amb el Decret 40/2009, a les modificacions de la Llei 6/2008 operades recentment per la Llei 11/2011, de 29 de desembre, de reestructuració del sector públic per a agilitar l''activitat administrativa, i la Llei 5/2012, de 20 de març, de mesures fiscals, financeres i administratives i de creació de l''impost d''estades en establiments turístics.
Les principals modificacions que arran d''aquests canvis legislatius s''han produït en el CONCA són les següents:
a) Esdevé un organisme amb funcions bàsicament assessores o consultives que perd les funcions executives d''aprovar bases, convocatòries i concedir subvencions en l''àmbit de la creació artística.
Tanmateix, intervé en la política de foment a la creació artística i cultural emetent informes preceptius sobre els projectes de bases i les convocatòries d''ajuts a la creació cultural, participant en les comissions de valoració de l''Oficina de Suport a la Iniciativa Cultural (OSIC) i proposant un representant del CONCA al Consell d''Administració de l''OSIC, que és l''òrgan competent per a concedir els ajuts.
Manté, però, la funció de concedir els Premis Nacionals de Cultura de la Generalitat.
b) Assumeix noves competències avaluant els contractes programa entre el Departament de Cultura i els equipaments culturals, així com elaborant les auditories culturals d''equipaments culturals i una auditoria biennal sobre la repercussió cultural de les subvencions concedides.
c) Es redueixen els membres del Plenari d''onze a set i s''estableix que aquests tinguin dedicació a temps parcial.
d) D''altra banda, la Llei 11/2011 suprimeix la Comissió d''Ajuts i el Fons de promoció i foment de la creació artística i cultural.
V. El Projecte de decret té per objecte modificar el Decret 40/2009, de 20 de març, vigent.
Aquest té un article únic, diverses disposicions addicionals transitòries i finals i un annex que conté els Estatuts del CONCA.
En el Projecte que el pretén modificar no se segueix la mateixa estructura formal.
Seria més aconsellable tècnicament que hi hagués un article únic que aprovés les modificacions dels Estatuts que es contenen en l''annex i procedir en aquest a modificar els diferents articles.
Aquesta solució, a més de concordar plenament amb l''estructura del Decret que es modifica, permetria deixar la disposició final primera clarament fora del marc dels Estatuts, ja que òbviament no en forma part.
Respecte del contingut del Projecte, la Comissió formula les observacions següents:
- Article 1: Aquest article afegeix un número 3 dividit en dos paràgrafs a l''article 4 dels Estatuts.
Desplega les funcions previstes en les lletres i) i p) de l''article 4 de la Llei 6/2008 en la seva versió actual.
No hi ha objeccions a fer a la prescripció que les bases reguladores d''ajuts de l''Oficina de Suport a la Iniciativa Cultural s''hagin d''elaborar tenint en compte les línies d''actuació dissenyades pel Consell.
Això dóna ple valor a la funció establerta en l''article 4.i) de la Llei.
Tampoc no hi ha res a objectar sobre el fet que la justificació de no seguir l''informe s''hagi de trametre al Consell.
És un complement propi del desplegament reglamentari, perfectament coherent amb l''article 4.p) de la Llei.
Tanmateix, en efectuar en un sol número, per bé que en dos paràgrafs diferents, el desplegament de les lletres i) i p) de l''article 4 de la Llei, i per la manera com està redactat, pot portar a una certa confusió i a identificar les línies d''actuació i els informes preceptius sobre les bases.
Certament, no és la voluntat del Projecte, perquè en l''article 6 distingeix ambdues funcions en les lletres h) i i).
Per tant, seria aconsellable una major claredat, i remarcar que d''acord amb la llei es tracta de dues funcions diferents.
D''altra banda, el Reglament, que desplega la llei, representa una ocasió adecuada per a precisar, en el cas de la funció d''informar, què vol dir exactament la Llei quan parla que l''informe ha de ser prioritari.
- Article 3: modifica els números 1 i 2 de l''article 7 dels Estatuts.
En el numero 2 s''estableix que és aplicable als membres del Plenari la normativa d''incompatibilitats del personal al servei de l''Administració de la Generalitat.
Tenint en compte el marge que atorga la Llei quan diu simplement que "tenen dedicació a temps parcial", hi cap una precisió per reglament de les obligacions que se''n deriven.
La Comissió no hi formula cap objecció de legalitat, però sí que creu convenient cridar l''atenció de l''Administració activa i assenyalar que el règim d''incompatibilitats dels funcionaris és de difícil aplicació a un personal de nomenament polític, que per manament legal hi treballa a temps parcial i, per tant, té altres dedicacions professionals.
De fet, el problema ve de la indefinició de la naturalesa de la retribució que rep aquest personal, com es veurà quan es faci referència a l''article 9.
- Article 4: El precepte estableix que per a la constitució vàlida del Plenari es requereix el quòrum previst en la normativa general de procediment administratiu.
La solució que dóna és correcta.
La Comissió entén que, encara que no han estat derogats el preceptes de l''article 8.a) i c) de la Llei 6/2008, la modificació de l''article 6 per la Llei 11/2011 els fa d''impossible aplicació.
Per tant, no té eficàcia l''exigència de quòrum que continua present en el text de la Llei, però que supera el nombre de membres que la modificació de la Llei ha fixat.
Encara que no s''hagi produït una derogació explícita de l''article 8 de la Llei 6/2008, la mateixa clàusula derogatòria de la Llei 11/2011 s''ha d''entendre que ha realitzat la derogació d''una norma d''impossible aplicació amb el nou nombre de membres del Plenari.
I, en conseqüència, fins i tot en el cas de silenci del reglament, seria d''aplicació supletòria el que disposa la Llei 26/2010.
- Article 5: Modifica l''article 9 dels Estatuts, que regula les retribucions dels membres del Plenari.
Com ja ha dit la Comissió, la Llei permet un marge de flexibilitat en limitar-se a establir la dedicació a temps parcial.
Però l''ambigüitat de la Llei reclama una concreció en el desplegament reglamentari.
No ofereix problemes que la retribució es fixi mitjançant acord del Govern, però de la norma no es dedueix la naturalesa de la relació dels membres amb l''Administració: si és política, funcionarial o laboral.
La referència a la jornada ordinària del personal funcionari en fixar el 40 % o el 30 %, juntament amb la regulació de les incompatibilitats, a què abans la Comissió s''ha referit, acosta la seva situació a la funcionarial, cosa que no sembla la intenció de la norma.
D''altra banda, no determina una retribució un tant per cent de la dedicació dels funcionaris, sense especificar de quin tipus o categoria de funcionaris.
En algunes versions anteriors del Projecte el percentatge era sobre la retribució d''un director general.
En la redacció actual, el Govern pot fixar lliurement la retribució, simplement respectant la relació 40 a 30 entre el president i la resta de membres.
De fet, sembla que la retribució en el context de la norma hauria de tenir el caràcter d''una dieta o indemnització.
Si simplement s''ha volgut regular la jornada laboral i no la retribució, la norma no està ben ubicada en l''article que regula la retribució.
El número 3 de l''article declara el dret a percebre indemnitzacions, però exclou el dret a percebre les dietes d''assistència a òrgans col·legiats per raó del seu càrrec.
Sembla clar que exclou l''assistència al mateix Plenari, però ofereix dubtes quant a altres indemnitzacions, altra vegada identificades amb les dels funcionaris.
Disposició final primera: Seria millor incloure ja en el títol de la disposició l''al·lusió al fet que es tracta de la modificació del Decret.
Pot elevar-se al Govern per a la seva aprovació el Projecte de decret de modificació del Decret 40/2009, de 10 de març, d''aprovació dels Estatuts del Consell Nacional de la Cultura i de les Arts, un cop considerades les observacions formulades en el cos del Dictamen.